Simona Halep va avea nevoie de cel puțin tot atâta timp cât a stat departe de tenis (un an și aproape șapte luni) pentru a reveni la forma care a consacrat-o, crede Barbara Schett, expert Eurosport. Fosta jucătoare austriacă spune, într-un interviu pentru HotNews.ro, că vom avea un nou campion la Roland Garros 2024, în condițiile în care Rafael Nadal și Novak Djokovic au jucat puțin și nu sunt în formă. Tenisul feminin are nevoie de jucătoarele din România: aduc mulți fani și sunt îndrăgite în circuitul mondial.
De ce nu a primit Simona Halep wild card la Roland Garros
Decizia organizatorilor de la Paris de a nu-i acorda Simonei Halep un wild card nu este o pedeapsă pentru Simona după scandalul de dopaj, spune Barbara Schett, care explică cum francezii le dau invitații jucătorilor lor cu prioritate, iar acest lucru nu se va schimba curând.
„Știm cu toții că French Open distribuie wild carduri doar propriilor jucători. În aceeași situație este și Dominic Thiem. El spera să primească unul, dar asta este politica la Openul Franței. Nu are absolut nimic de-a face cu scandalul de dopaj.
Evident, este mare păcat pentru ea, pentru că i-ar fi plăcut să joace. A avut atât de mult succes la Paris și beneficiază de atât de mult sprijin al fanilor. Dar, din punct de vedere fizic nici ea nu este la 100%”, a declarat, pentru HotNews.ro, Barbara Schett.
HotNews a publicat, în urmă cu o săptămână, un text explicativ despre procesul atribuirii de wild card-uri la Roland Garros.
Mai poate conta Simona Halep conta în tenis?
La 32 de ani și cu o pauză imensă de un an și aproape șapte luni, Simona a revenit în circuitul mondial cu multe probleme, de natură fizică în primul rând.
Barbara Schett spune însă că are încredere într-o revenire a Simonei, austriaca fiind de părere că abia anul viitor o vom vedea din nou pe adevărata Halep.
„Știi, întotdeauna este greu să fii atâta timp în afara terenului de tenis. Peste un an și jumătate este o perioadă foarte lungă. Nu sunt sigură că s-a antrenat prea mult cât a fost pe tușă. Evident că a pierdut o grămadă de energie în acele procese și în tot ceea ce a făcut pentru a reduce acea pedeapsă.
Cred că este încă suficient de tânără, dar dacă ești pe tușă un an și jumătate îți trebuie aproape încă pe atâta pentru a putea reveni acolo unde ți-e locul. Cel mai important lucru pentru ea este să nu se streseze. Trebuie să aibă grijă de corpul ei, să muncească din greu și să aibă echipa potrivită lângă ea.
Cu siguranță jocul este acolo. Cred că este o atletă fenomenală și atunci când a atins nivelul superior al jocului a avut atât de puține erori neforțate. Poate juca și agresiv. Mai cred, de asemenea, că e tare incomod să revină și să facă față multor acuzații, mulți jucători vorbesc, mulți oameni vorbesc, iar aici nu mai este vorba despre tenisul ei.
Acum este doar despre sentința pentru dopaj și restul. Sunt multe de digerat, multe lucruri care s-au întâmplat și în viața personală cu divorțul ei. Trebuie să îi acordăm timp, dar eu cred în ea. Cred că este o campioană și, știi, are treburi neterminate în tenis. Vrea să facă mai mult și vom vedea cum se va descurca anul viitor”
Despre Iga Swiatek, marea favorită: „Mă aștept să fie «on fire» la Paris”
Ediția din acest an de la Paris are o singură favorită clară, iar ea este Iga Swiatek, consideră Schett.
Experta Eurosport o aseamănă pe poloneză cu Rafa Nadal atunci când vine vorba despre participările de la Paris. Barbara spune că Swiatek devine o altă jucătoare când pășește pe zgura de la Paris, încrederea în propriile-i forțe atingând cote uriașe în complexul de la Porte d'Auteuil.
„Cred că doar Iga este marea favorită la câștigarea Roland Garros, nu aș spune același lucru despre Aryna (n.r. Sabalenka). Dacă privim la cum a jucat Swiatek în ultimele două turnee, a câștigat la Madrid, a câștigat la Roma, iar de fiecare dată a trecut tocmai de Sabalenka în finale.
În plus, este vorba despre Openul Franței, iar acolo a câștigat deja trei titluri (n.r. 2020, 2022, 2023). Se simte atât de încrezătoare la Paris, cred că va fi greu de învins.
Desigur că presiunea cea mai mare este pe ea, dar cred că s-a dezvoltat foarte mult ca jucătoare, nu doar pe teren, ci și mental. Și simt că seamănă puțin cu Rafa de fiecare dată când pășește pe Philippe Chatrier. Își duce tenisul la un alt nivel. Este uimitor ce face și câtă încredere are. Așa că pentru mine ea este marea favorită.
Da, așa este, mai ai jucătoare precum Zhang, Coco Gauff și apoi Elena Rybakina, dar ele nu au totuși o atât de mare constanță în joc. Va fi interesant de văzut cum va evolua Iga în primele două tururi.
Are tendința de a juca din ce în ce mai bine odată ce turneul avansează și cred că anul acesta va fi «on fire» la Paris. Este un eveniment important pentru ea și unde a avut mare succes”
„Roland Garros va avea un nou campion”
Cu un Rafael Nadal care a jucat puțin și a făcut-o mult sub așteptări și cu un Novak Djokovic care nu a câștigat până aproape de jumătatea sezonului vreun turneu, Grand Slamul de la Roland Garros va avea un nou campion, crede Barbara Schett.
Unul dintre marii favoriți va fi Alexander Zverev, germanul triumfând la Roma weekend-ul trecut, la turneul la care condițiile sunt asemănătoare cu cele de la Paris.
„Personal, cred că Roland Garros va avea un nou campion. Da, ar putea fi unul din tânăra generație. De asemenea, ar putea fi Sascha Zverev, cel care a jucat un tenis extraordinar la Roma. Întotdeauna a jucat bine la Roland Garros în trecut.
L-ai menționat pe Rafa, nu se știe niciodată cu el, dar să fiu sinceră nu cred că a jucat suficient tenis. Să joace cinci seturi timp de două săptămâni în șapte meciuri, este oare pregătit pentru treaba asta?
Nu trebuie niciodată să-l scoatem din calcule pe Novak, mereu atinge cea mai bună formă la Grand Slamuri. Dar, ca și la Nadal, nici el nu a jucat prea mult. S-au întâmplat multe în echipa lui, multe schimbări, așa că asta îmi indică faptul că se întâmplă multe în mintea lui.
Îi mai avem apoi pe Carlos (n.r. Alcaraz) și Jannik (n.r. Sinner), ei sunt cei care reprezintă viitorul tenisului. Sinner a fost accidentat, dar cred că va juca și va fi în formă.
Așa că, da, cred că s-ar putea să vedem un nou campion la Roland Garros în acest an”
„Sorana Cîrstea, într-o zi bună, poate bate pe oricine”
Calificate direct pe tabloul principal de la Roland Garros 2024, Sorana Cirstea, Ana Bogdan, Jaqueline Cristian și Irina Begu sunt văzute cu șanse să poată face pasul în cea de-a doua săptămână de la Paris.
Barbara Schett are încredere în școala feminină de tenis din România, mai ales atunci când vine vorba despre un turneu major pe zgură. Mai mult, ea spune că vrea să le vadă pe românce cât mai departe în turneu pentru că au mulți fani și sunt capabile să producă tenis de calitate.
„Da, cred că toate au șansele lor. Au un nivel foarte bun pe zgură. În plus, cu Sorana nu poți știi niciodată la ce să te aștepți. Cîrstea cu siguranță într-o zi bună poate bate pe oricine, totul la ea ține de constanță.
Tenisul românesc, în special cel feminin, a fost foarte puternic. De multe ori au fost și surprize, cred că mai ales pe zgură. Așa că toate au o șansă de a ajunge în a doua săptămână de la Paris.
Totul depinde însă și de tragerea la sorți, împotriva cui vor juca. Dar, da, vreau să spun că și eu sper să fie cât mai multe românce (n.r. calificate în fazele superioare).
Ele trebuie să fie și în a doua săptămână pentru că Eurosport este o piață foarte mare, așa că ni le dorim, avem nevoie de ele acolo”
Interviul a fost realizat cu ajutorul Eurosport.
Turneul de la Roland Garros va avea loc în perioada 26 mai - 9 iunie.
Cine este Barbara Schett
Născută pe 10 martie 1976, la Innsbruck, Austria, Barbara Schett este o fostă jucătoare de tenis, care de ani de zile este analist pe tenis pentru Eurosport.
A fost cel mai sus în ierarhia mondială pe locul 7 (13 septembrie 1999), a câștigat trei titluri WTA (2000 - Klagenfurt; 1997 - Maria Lankowitz; 1996 - Palermo), a adunat doar din premiile din tenis suma de $3,109,510, iar de-a lungul carierei a avut 349 de victorii și 279 de înfrângeri.